Source: https://www.osbdpd.sk/2020/02/26/informacia-o-novele-zakona-182-1993-z-z-ucinnej-od-1-2-2020/1041/
Timestamp: 2020-07-07 03:20:16+00:00

Document:
INFORMÁCIA O NOVELE ZÁKONA 182/1993 Z. z. ÚČINNEJ OD 1.2.2020 – OSBD Prievidza
INFORMÁCIA O NOVELE ZÁKONA 182/1993 Z. z. ÚČINNEJ OD 1.2.2020
26feb 2020 by osbdpd
Dňa 5. decembra 2019 NR SR schválila poslanecký návrh zákona, ktorým sa s účinnosťou od 1.2.2020 novelizuje zákon č. 182/1993 Z. z. o vlastníctve bytov a nebytových priestorov v znení neskorších predpisov.
Zmeny vyvolané predmetnou novelou:
1/ Do základných ustanovení zákona § 2 zákona č. 182/1993 Z. z. o vlastníctve bytov a nebytových priestorov v znení neskorších predpisov bolo zapracované ustanovenie o domovom poriadku.
Domový poriadok predstavuje súhrn pravidiel, práv a povinností dotknutých osôb pri užívaní spoločných častí domu, spoločných zariadení domu, príslušenstva a priľahlého pozemku.
§2 zákona sa dopĺňa o ods. 16 v znení:
K domovému poriadku sa viaže aj ďalšie ustanovenie, ktorým sa dopĺňa § 11 o odsek 10 v znení:
„Vlastníci bytov a nebytových priestorov, nájomcovia, osoby, ktoré žijú s uvedenými osobami v domácnosti a osoby, ktoré sa zdržiavajú v dome, sú povinné dodržiavať domový poriadok schválený vlastníkmi podľa § 14b, ods. 1, písm. s). Za týmto účelom je správca alebo spoločenstvo povinné zverejniť domový poriadok na mieste v dome obvyklom na oznamovanie informácii v dome.“
V ustanovení § 14b sa bod 1 dopĺňa o písmeno s), ktoré určuje, že domový poriadok, zmena a zrušenie domového poriadku sa schvaľuje nadpolovičnou väčšinou hlasov všetkých vlastníkov v dome v znení:
„s) prijatí, zmene alebo zrušení domového poriadku“
2/ V oblasti zverejňovania tzv. „neplatičov“ dochádza k nasledovnej zmene:
v § 9, ods. 3 druhej vete sa slová „500 eur“ nahrádzajú slovami „vo výške trojnásobku ich aktuálneho mesačného určenia.“
V tomto prípade ide o zverejňovanie neplatičov, kedy doterajšia dolná hranica 500 Eur dlhu neplatiča sa mení na trojnásobok ich aktuálneho mesačného určenia.
Pod výškou „trojnásobku ich aktuálneho mesačného určenia“ sa rozumie trojnásobok výšky mesačného zálohového predpisu platného v momente zverejňovania neplatiča.
3/ Novela prináša zmenu v prípade súhlasu vlastníkov bytov a nebytových priestorov v dome pri montáži zdvíhacieho zariadenia v spoločných častiach bytového domu podľa osobitného predpisu, kedy sa nevyžaduje súhlas vlastníkov bytov a nebytových priestorov v dome a to v § 14b, kde sa za ods. 4 vkladá nový odsek 5 v znení:
„Súhlas vlastníkov bytov a nebytových priestorov v dome sa nevyžaduje pri montáži zdvíhacieho zariadenia podľa osobitného zákona 15c) v spoločných častiach bytového domu.“
Podľa tohto ustanovenia predpokladom jeho uplatnenia je to, že:
a/ ide o fyzickú osobu s ťažkým zdravotným postihnutím, ktorá je podľa komplexného posudku vypracovaného podľa § 15, ods. 1 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov odkázaná na zdvíhacie zariadenie,
b/ zdvíhacím zariadením sa rozumie najmä schodolez, zdvihák, šikmá schodisková plošina, zvislá schodisková plošina, výťah alebo stropné zdvíhacie zariadenie,
c/ toto zdvíhacie zariadenie je určené pre fyzickú osobu so zníženou schopnosťou pohybu na prekonávanie architektonických bariér a na zvýšenie schopnosti fyzickej osoby s ťažkým zdravotným postihnutím premiestňovať sa alebo zabezpečiť si sebaobsluhu.
Tieto podmienky na montáž zdvíhacieho zariadenia bez súhlasu ostatných vlastníkov bytov a nebytových priestorov v dome musia byť splnené kumulatívne, t. j. všetky naraz.
4/ Novela upresňuje aj oblasť použitia finančných prostriedkov domu správcom bez predchádzajúceho súhlasu vlastníkov bytov a nebytových priestorov.
V doterajšom zákone sa text § 25a označuje ako odsek 1 a dopĺňa sa odsekom 2 v znení:
„Ak osobitný predpis priznáva práva alebo ustanovuje povinnosti vlastníkovi budovy za vlastníka budovy sa pri domoch považujú všetci vlastníci bytov a nebytových priestorov v dome. Za ich uplatnenie alebo plnenie zodpovedá spoločenstvo alebo správca. Vlastník bytu alebo nebytového priestoru v dome je povinný umožniť spoločenstvu alebo správcovi uplatniť práva alebo plniť povinnosti, inak zodpovedá za tým vzniknutú škodu.“
To znamená, že pri napĺňaní povinností správcu vyplývajúcich mu z legislatívy (napr. oblasť energetiky t. j. vyregulovanie vnútorných sústav ÚK a TÚV, opatrenie rozvodov vhodnou izoláciou, certifikácia budovy, požiarna ochrana a iné) NIE JE MOŽNÉ aby vlastníci bytov a nebytových priestorov so splnením povinností správcu NESÚHLASILI a takisto nie je NEVYHNUTNE POTREBNÝ predchádzajúci súhlas vlastníkov bytov a nebytových priestorov s použitím finančných prostriedkov domu na krytie predmetných povinností.

References: § 2

§2
 § 11
 § 14
 § 14
 § 9
 § 14
 § 15
 § 25